Foreslår to 22. juli-minnesmerker
De samlede kostnadene for kunsprosjektet i Oslo og Hole er beregnet til 23,3 millioner kroner, melder NTB. Regjeringen beslutter hvor minnestedene skal ligge, men styringsgruppen som er oppnevnt av regjeringen tidligere har mandat til å foreslå en utforming. Forslagene er at det settes opp to minnesmerker: Ett ved Nisseberget i Slottsparken med regjeringskvartalet som andre alternativ, og ett på Sørbråten i Hole kommune med Veikroa på Lauvodden som andre alternativ. «Minnesmerker som skal etableres etter 22. juli, skal ikke bare minnes og hedre de drepte, men også øvrige ofre, redningsmannskaper og frivillige», står det i rapporten. IVG Direktekan du følge den pågående rettssaken ord-for-ord, og stille spørsmål til våre journalister og eksperter. Gruppa går inn for at navn på samtlige omkomne skal fremgå i relasjon til minnestedet i Oslo, og navn på de omkomne på Utøya skal fremgå i relasjon til minnestedet i Hole. Navn vil bli anonymisert om pårørende ikke ønsker at enkelte navn skal fremkomme, opplyser gruppa. Til sammen ble 77 mennesker drept under terrorangrepene 22. juli i fjor.Styringsgruppa har kommet fram til at et minnested i tilknytning til regjeringskvartalet er interessant med hensyn til nærhet til hendelsen, men det er knyttet usikkerhet til når ombyggingsprosjektet blir ferdig. - Vi har fått opplysninger om at kvartalet vil bli lukket for biltrafikk, men åpent for gående. Dette vil kunne etablere en fin og logisk ramme omkring minnestedet. Stedet har i dag allerede etablert seg som et minnested som folk oppsøker, skriver gruppa i rapporten. På grunn av tidsperspektivet har styringsgruppa kommet fram til at det beste stedet for et minnested i Oslo er på Nisseberget i Slottsparken. Parkanlegget ligger på en solfylt høyde med utsikt over byen, og stedet er ifølge styringsgruppa tilbaketrukket og åpent på samme tid, og ligger midt i sentrum. Slottet har stilt seg positive til forslaget, opplyser gruppa.I Hole kom styringsgruppa fram til at bare to steder oppfyller kriteriene som minnested. Både Sørbråten og Lauvodden ligger i tilknytning til riksvei 155. - Den omkringliggende bebyggelsen er forskjellig ved disse stedene, men begge ligger direkte ved vannet med utsikt til Utøya og med begrenset passerende trafikk. Eierne av begge steder har gitt uttrykk for stor samarbeidsvilje og imøtekommenhet hva gjelder å legge til rette for gode løsninger, står det i rapporten. Minnesmerkene kan bli avduket senest 22. juli 2015.Styringsgruppa foreslår at det inviteres til en konkurranse for kunstnere og arkitekter om utforming av de to nasjonale minnestedene. Konkurransen skal etter planen utlyses i mars 2013. Styringsgruppa har bestått av Åse Kleveland (leder), John Hestnes og Trond Hendry Blattmann fra Nasjonal støttegruppe etter 22. juli-hendelsen, Tonje Brenna fra AUF, Kristin Berge fra kulturdepartementet og Ingrid Vad Nilsen fra Fornyings- administrasjons- og kirkedepartementet. VG Nett/ NTB
En regjeringsoppnevnt gruppe foreslår minnesmerker etter 22. juli i Slottsparken, samt på Sørbråten eller Lauvodden i Hole.